SK Úradný vestník Európskej únie L 258/5

ROZHODNUTIE KOMISIE

z 19. septembra 2006

o finančnej pomoci Spoločenstva na rok 2006 určenej referenčným laboratóriám Spoločenstva pre brucelózu a slintačku a krívačku

[oznámené pod číslom K(2006) 4124]

(Iba anglický a francúzsky text je autentický)

(2006/632/ES)

KOMISIA EURÓPSKYCH SPOLOČENSTIEV,

so zreteľom na Zmluvu o založení Európskeho spoločenstva,

so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), a najmä na jeho článok 28 ods. 2,

so zreteľom na nariadenie Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá (2), a najmä na jeho článok 32 ods. 7,

keďže:

(1) V rozhodnutí 90/424/EHS sa stanovujú postupy, ktorými sa riadi finančná pomoc Spoločenstva v oblasti veterinárnej medicíny. V súlade s týmto rozhodnutím je možné referenčným laboratóriám Spoločenstva takúto pomoc udeliť.

(2) V smernici Rady 2003/85/ES z 29. septembra 2003 o opatreniach Spoločenstva na kontrolu slintačky a krívačky, ktorou sa zrušuje smernica 85/511/EHS a rozhodnutia 89/531/EHS a 91/665/EHS a mení a dopĺňa sa smernica 92/46/EHS (3), sa ustanovuje vymenovanie referenčného laboratória Spoločenstva pre slintačku a krívačku.

(3) Nariadením Komisie (ES) č. 156/2004 z 29. januára 2004 o finančnej podpore Spoločenstva pre referenčné laboratóriá Spoločenstva podľa článku 28 rozhodnutia 90/424/EHS (4) sa stanovuje, že finančný príspevok Spoločenstva sa prideľuje pod podmienkou, že schválené pracovné programy sa účinne realizujú a že príjemcovia poskytujú všetky potrebné informácie v rámci stanovených lehôt.

(4) V júli 2005 Komisia vyhlásila výzvu na výber a vymenovanie nových referenčných laboratórií Spoločenstva. Hodnotenie žiadostí sa skončilo v decembri 2005 a výsledky boli oznámené príslušným orgánom dotknutých členských štátov. Na základe hodnotenia sa spomedzi kandidátskych laboratórií vybrali úspešné laboratóriá, ktoré boli vymenované za referenčné laboratóriá Spoločenstva vrátane referenčného laboratória Spoločenstva pre brucelózu a referenčného laboratória Spoločenstva pre slintačku a krívačku.

(5) V prílohe VII k nariadeniu (ES) č. 882/2004 je uvedený zoznam referenčných laboratórií Spoločenstva pre zdravie zvierat a živé zvieratá. V tomto nariadení, zmenenom a doplnenom nariadením (ES) č. 776/2006, je uvedené laboratórium AFSSA – Laboratoire d’études et de recherches en pathologie animale et zoonoses vo Francúzsku ako referenčné laboratórium pre brucelózu na vykonávanie funkcií a povinností uvedených v článku 32 ods. 2 nariadenia (ES) č. 882/2004.

(6) Rozhodnutím Komisie 2006/393/ES z 31. mája 2006, ktoré sa týka určenia referenčného laboratória Spoločenstva pre slintačku a krívačku (5), sa vymenoval Inštitút pre zdravie zvierat, laboratórium v Pirbright, patriaci pod Radu pre výskum, biotechnológiu a biologické vedy (BBSRC) v Spojenom kráľovstve ako referenčné laboratórium Spoločenstva pre slintačku a krívačku na vykonávanie funkcií a povinností uvedených v prílohe XVI k smernici 2003/85/ES.

(7) Komisia posúdila pracovné programy a zodpovedajúce odhady rozpočtu predložené týmito referenčnými laboratóriami Spoločenstva na rok 2006. Za predpokladu, že pracovné programy sa účinne realizujú, je na implementáciu akcií v rámci uvedených pracovných programov potrebné spolufinancovanie zo strany Spoločenstva, pokiaľ ide o určité oprávnené náklady na tieto referenčné laboratóriá Spoločenstva.

(8) Referenčnému laboratóriu Spoločenstva pre brucelózu a referenčnému laboratóriu Spoločenstva pre slintačku a krívačku by sa preto mala udeliť finančná pomoc Spoločenstva.

(9) Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,

PRIJALA TOTO ROZHODNUTIE:

Článok 1

1. V prípade brucelózy udeľuje Spoločenstvo finančnú pomoc Francúzsku na vykonávanie funkcií a povinností uvedených v článku 32 ods. 2 nariadenia (ES) č. 882/2004 laboratóriom AFSSA – Laboratoire d’études et de recherches en pathologie animale et zoonoses, Maisons-Alfort.

2. Finančná podpora Spoločenstva sa poskytuje vo výške 100 % oprávnených nákladov, ktoré vzniknú laboratóriu AFSSA – Laboratoire d’études et de recherches en pathologie animale et zoonoses v súvislosti s pracovným programom, a neprekročí sumu 125 000 EUR v období od 1. júla do 31. decembra 2006.

Článok 2

1. V prípade slintačky a krívačky udeľuje Spoločenstvo finančnú pomoc Spojenému kráľovstvu na vykonávanie funkcií a povinností uvedených v prílohe XVI k smernici 2003/85/ES Inštitútom pre zdravie zvierat, laboratórium v Pirbright, patriacemu pod Radu pre výskum, biotechnológiu a biologické vedy (BBSRC) v Spojenom kráľovstve.

2. Finančná podpora Spoločenstva sa poskytuje vo výške 100 % oprávnených nákladov, ktoré vzniknú laboratóriu Pirbright Laboratory v súvislosti s pracovným programom, a neprekročí sumu 125 000 EUR v období od 1. júla do 31. decembra 2006.

Článok 3

Toto rozhodnutie je určené Francúzskej republike a Spojenému kráľovstvu Veľkej Británie a Severného Írska.

V Bruseli 19. septembra 2006 Za Komisiu Markos KYPRIANOU člen Komisie

(1) Ú. v. ES L 224, 18.8.1990, s. 19. Rozhodnutie naposledy zmenené a doplnené rozhodnutím 2006/53/ES (Ú. v. EÚ L 29, 2.2.2006, s. 37).

(2) Ú. v. EÚ L 165, 30.4.2004, s. 1. Nariadenie zmenené a doplnené nariadením Komisie (ES) č. 776/2006 (Ú. v. EÚ L 136, 24.5.2006, s. 3).

(3) Ú. v. EÚ L 306, 22.11.2003, s. 1. Smernica zmenená a doplnená rozhodnutím Komisie 2005/615/ES (Ú. v. EÚ L 213, 18.8.2005, s. 14).

(4) Ú. v. EÚ L 27, 30.1.2004, s. 5.

(5) Ú. v. EÚ L 152, 7.6.2006, s. 31.